**Tisztelt Szülők! Kedves Páciensek!**

A praxisunkban idén **október 28-ától** tudjuk megkezdeni az influenza elleni oltások beadását. Jelenleg 40 db **3Fluart** oltóanyag állt rendelkezésünkre, melyet az ÁNTSZ ingyenesen biztosított. Ez a típusú védőoltás **3 éves kor alatt nem adható**, és bizonyos állapotokban (várandósság, autoimmun betegségek, immunszupresszív állapotok) is szerencsésebb a Vaxigrip Tetra oltóanyag alkalmazása.  A 2021/22.influenza szezonra gyártott 3Fluart magyar oltóanyag 3 komponenst tartalmaz. Az ÁNTSZ által szintén ingyenesen biztosított Vaxigrip Tetra oltóanyagból sajnos még kaptunk. A Vaxigrip Tetra oltás is csak 6 hónapos kor felett adható. Az ennél kisebbek védettségét elősegíthetjük, az ún. **fészek immunitás**kialakításával. Ez a következőt jelenti: a 6 hónapnál fiatalabb csecsemő közvetlen környezetét, családtagjait oltjuk, így biztosítva az kicsi védettségét. Fontos, hogy igazolt**SARS-CoV-19 pozitivitás**esetén min.2 hétig nem javasolt védőoltás beadása és **Covid-oltás után** is min.2 hét várakozási időt kell tartani. Az influenza oltás által biztosított szerológiai védelem általában 2-3 hét múlva kialakul és az oltás utáni immunitás több hónapig tart, de csak egy „idényben”, mivel az influenza vírusok nagyon variábilisak, így évente újra oltást kell kapjunk

**Kizárólag influenza elleni oltások beadás**ára – **Pannonhalmán** **új idősávokat** jelöltünk ki.

Ezek a következő napok lesznek:

**2021.10.28.**csütörtök**: 11:30-12:30**

**2021.11.02.**kedd**: 12:30-13:30**

Akik a fenti időpontokra nem tudtak jelentkezni ne aggódjanak! **2021. november végéig** tudunk még biztosítani az oltás beadására plusz idősávokat. Utána a megmaradt oltóanyagot visszajuttatom az ÁNTSZ-be, hogy azok a körzetek is fel tudják használni, ahol még van igény az oltásra.

**Időpontot kérni most is a szokott módokon tudnak: elsősorban e-mailen (**levél tárgyába írja azt, hogy „oltásra időpont kérés”, mellette a gyermek neve, születési dátuma)**,**SMS-ben vagy a vezetékes telefonon rendelési időben.

**Szeretném felhívni a figyelmet, hogy** ez nem klasszikus tanácsadás/prevenciós rendelés lesz! **Egyrészt** semmilyen más oltásra nem vehető igénybe, **másrészt** – hogy elég gyorsan felvehesse mindenki a védőoltást, aki szeretné – a szokásoshoz képest is feszítettebb ütemben fogunk dolgozni, 5 percenként adunk időpontot. Emiatt kérjük, fokozottan figyeljenek a **pontos érkezés**re. Ha korábban érkeznek, kérjük -jó idő esetén- inkább az udvaron várakozzanak. Az influenza elleni oltás beadásakor az oltás beadásához nem szorosan tartozó dolgokkal nem tudunk foglalkozni: vagyis nem írunk receptet, beutalót, igazolást, nem nézünk pöttyöket, nem tudunk megbeszélni egyéb kérdéseket sem – ezekre kérem, továbbra is használják a most is működő elektronikus csatornákat!

Hivatalosan az oltás beadásának ellenjavallata csak az éppen fennálló akut lázas betegség. (A COVID lappangási ideje, vagy akár a tünetmentes fertőzöttség tekintetében nincs tudományosan megalapozott adatunk arról, hogy ez fokozott kockázatot jelentene. Más, akár hasonló vírusfertőzések esetében pedig az a tapasztalat, hogy nem jelent kockázatot.) Mindemellett a jelen helyzetben azt kérem, hogy **ha láztalan is a gyerek, de náthás, köhög vagy hasmenése van vagy ilyen tünetei voltak az oltás beadása előtti 3 napban, ne jöjjenek oltásra**, elsősorban azért, mert ha a gyerek akár nem típusos tünetekkel, de COVID fertőzött, mindazokat megfertőzheti, akikkel az oltás során a rendelőben vagy a várakozás közben találkozik. És természetesen ugyanez vonatkozik a szülőkre: kérem, hogy egészséges felnőtt hozzátartozó jöjjön a gyerekkel a tanácsadóba! Legyenek tekintettel arra, hogy a kiadott, de igénybe nem vett időpontok elvesznek, és nem tudjuk, mikorra fogunk tudni másikat adni, mert ezeknek a külön idősávoknak a fenntartására csak néhány héten keresztül lesz lehetőségünk.

**Az oltás beadása előtt a gyermek törvényes képviselőjétől a lenti nyilatkozat kitöltését és aláírását kérjük.**Kérjük- aki megteheti- már előre nyomtassa ezt ki és töltse ki, úgy hozzák az időpontjukra. Ne felejtsék otthon az **oltási könyv**et sem!

**Egy gyermeket továbbra is csak egy szülő kísérhet. Kérjük mindenki viseljen orrot és szájat is szabályosan eltakaró maszkot és már a főbejárat előtt fertőtlenítsék kezüket.**

**Figyeljünk egymásra, járjunk el felelősen a magunk és egymás egészsége érdekében!**

Dr. Balog Judit                                             Illés Flóra

Pannonhalma, 2021.10.26.

**Ajánlott linkek:**

<http://fluart.hu/>

<https://www.facebook.com/notes/biztos-kezek-alapell%C3%A1t%C3%B3-gyermekorvosok-sz%C3%BCl%C5%91i-f%C3%B3ruma/gyermekek-influenza-elleni-v%C3%A9d%C5%91olt%C3%A1s%C3%A1r%C3%B3l-koronav%C3%ADrus-j%C3%A1rv%C3%A1ny-idej%C3%A9n/4683049671705969/>  Biztos Kezek alapellátó gyerekorvosok szülői fóruma az influenza elleni védőoltásról

**NYILATKOZAT AZ INFLUENZA ELLENI VÉDŐOLTÁS BEADÁSÁRA**

Alulírott…………………………….(név, szül.dátum) ……………………………………..(név, szül.dátum) gyermek törvényes képviselője kijelentem, hogy a megelőző 3 napban gyerekemnek nem volt légúti fertőzésre utaló tünete (hőemelkedés, láz, köhögés, orrfolyás, ezzel kapcsolatos izom fájdalom), sem hasmenéses panasza.

Szteroid vagy immunrendszert befolyásoló kezelés alatt jelenleg nem áll (kivéve a nazális szteroid készítményeket).

Az influenza védőoltás kis százalékban okozhat mellékhatásokat: hőemelkedés, izomfájdalom, átmeneti levertség. Igen kis arányban súlyos mellékhatások is felléphetnek, azonban az elmaradó védőoltás miatt bekövetkező influenza vírus fertőzés szövődmény aránya jóval magasabb az oltás okozta esetleges szövődmények kockázatánál.

Jelen járványügyi helyzetben az alábbi kiegészítő részt is tudomásul veszem:

Igazolt COVID-19 fertőzött vagy COVID-19 fertőzésre gyanús beteggel az elmúlt 10 napban közvetlen kontaktusba nem kerültem.

Mivel a COVID-19 vírus fertőzött beteg a lappangás ideje alatt gyakran tünetmentes, a fenti kérdésekre adott nemleges válasz ellenére sem zárható ki 100 %-os biztonsággal valaki fertőzöttsége. Az influenza védőoltás beadása és az új típusú corona vírus (SARS-Cov2) hordozás közötti kölcsönhatás jelenleg nem ismert, ezért az ezzel kapcsolatos egészségügyi problémák fellépése esetén az oltást beadó egészségügyi dolgozót emiatt nem tartom felelősnek.

A fentieket elolvastam, a benne foglaltakat megértettem, ezt aláírásommal megerősítem:

Kelt: 2021.                                                                 ………………………………………